b'\n_START_ARTICLE_\nNagaras (Sirija)\n_START_SECTION_\nPrie\xc5\xa1istor\xc4\x97\n_START_PARAGRAPH_\nNagaras susik\xc5\xabr\xc4\x97 kaip nedidel\xc4\x97 neolitin\xc4\x97 gyvenviet\xc4\x97, kuomet \xc4\x8dia atsik\xc4\x97l\xc4\x97 Halafo kult\xc5\xabros ne\xc5\xa1\xc4\x97jai. Tel Brakas buvo viena svarbiausi\xc5\xb3 gyvenvie\xc4\x8di\xc5\xb3, kartu su Tel Halafu, Tel Sabi Abiadu ir kt._NEWLINE_V t\xc5\xabkst. pr. m. e. pabaigoje Tel Brak\xc4\x85 i\xc5\xa1 piet\xc5\xb3 pasiek\xc4\x97 Uruko kult\xc5\xabros \xc4\xaftaka, ir gyvenviet\xc4\x97 pama\xc5\xbeu i\xc5\xa1augo \xc4\xaf vien\xc4\x85 did\xc5\xbeiausi\xc5\xb3 miest\xc5\xb3 Artimuosiuose Rytuose. Jis buvo apjuostas galingomis sienomis ir tur\xc4\x97jo gr\xc4\xafstus takus. I\xc5\xa1 to laikotarpio svarbiausias objektas yra vadinamoji \xe2\x80\x9eAki\xc5\xb3 \xc5\xa1ventykla\xe2\x80\x9c, taip vadinama d\xc4\x97l gausi\xc5\xb3 alebastrini\xc5\xb3 fig\xc5\xabr\xc4\x97li\xc5\xb3, vaizduojan\xc4\x8di\xc5\xb3 akis. Tai\xc2\xa0\xe2\x80\x93 vienas pirm\xc5\xb3j\xc5\xb3 organizuotos religijos atvej\xc5\xb3 \xc5\xa1iaurin\xc4\x97je Mesopotamijoje._NEWLINE_Tel Brakas tur\xc4\x97jo artimus kult\xc5\xabrinius ir prekybinius ry\xc5\xa1ius su Pietine Mesopotamija. Mieste net buvo Uruko prekybinink\xc5\xb3 kolonija. \xe2\x80\x9ePietin\xc4\x97\xe2\x80\x9c \xc4\xaftaka aptinkama tuometini\xc5\xb3 statini\xc5\xb3 liku\xc4\x8diuose. Kartu tai buvo svarbus prekybinis centras, d\xc4\x97l savo geografin\xc4\x97s pad\xc4\x97ties atsid\xc5\xabr\xc4\x99s prekybin\xc4\x97je sistemoje tarp Pietin\xc4\x97s Mesopotamijos, Sirijos ir Anatolijos. Jis buvo viena svarbiausi\xc5\xb3 obsidiano prekybos viet\xc5\xb3 senajame pasaulyje, bet taip pat gamino dirbinius i\xc5\xa1 marmuro, titnago,fajanso._NEWLINE_Apie 3000\xc2\xa0m. pr. m. e. Uruko kult\xc5\xabros \xc4\xaftaka nutr\xc5\xabko, miestas baig\xc4\x97 savo klest\xc4\x97jim\xc4\x85 ir gerokai susitrauk\xc4\x97.\n_START_SECTION_\nNagaro valstyb\xc4\x97\n_START_PARAGRAPH_\nApie 2600\xc2\xa0m. pr. m. e., veikiant Ki\xc5\xa1o civilizacijai i\xc5\xa1 piet\xc5\xb3, Tel Brakas v\xc4\x97l ima augti. Tuo laikotarpiu jis jau vadinamas Nagaru, ir tai yra pirmasis \xc5\xbeinomas jo pavadinimas, grei\xc4\x8diausiai semiti\xc5\xa1kos kilm\xc4\x97s ir rei\xc5\xa1kiantis \xe2\x80\x9edirbama vietov\xc4\x97\xe2\x80\x9c. \xc5\xbdymiausias \xc5\xa1io laikotarpio statinys yra vadinamasis Brako ovalas, grei\xc4\x8diausiai administracinis pastatas. Miesto gyventojai, kaip ir kituose tuometin\xc4\x97s Sirijos miestuose, buvo ryt\xc5\xb3 semitai, kalb\xc4\x97j\xc4\x99 eblait\xc5\xb3 kalbos atmaina._NEWLINE_Tuometinis Nagaras tampa didesn\xc4\x97s Nagaro karalyst\xc4\x97s, vald\xc5\xbeiusios vis\xc4\x85 Chaburo basein\xc4\x85, sostine. \xc5\xa0ioje karalyst\xc4\x97je buvo ma\xc5\xbeesni miestai, tokie kaip Nabada, Tel Hazna ar Kakkabanas. Juose reziduodavo karaliaus vietininkai, bet jie tur\xc4\x97jo ir savo savivald\xc4\x85. Siekdamas konsuoliduoti vald\xc5\xbei\xc4\x85, karalius tur\xc4\x97davo pastoviai keliauti po provincijas. Mieste buvo garbinama Belet-Nagar, dievyb\xc4\x97 visos karalyst\xc4\x97s glob\xc4\x97ja. Taip pat \xc4\x8dia garbinta eblait\xc5\xb3 deiv\xc4\x97 Kura. Manoma, kad miestas buvo svarbus kulto centras, sutraukdav\xc4\x99s aplinkini\xc5\xb3 gyvenvie\xc4\x8di\xc5\xb3 \xc5\xbemones._NEWLINE_Karalyst\xc4\x97je klest\xc4\x97jo kult\xc5\xabra. Pvz. ji gars\xc4\x97jo savo akrobatais, kuriuos ruo\xc5\xa1davo ir kitoms valstyb\xc4\x97ms. \xc4\x8cia buvo gaminami stiklo dirbiniai, vilna, taip pat veisiami ne\xc5\xa1uliniai gyvuliai kunga (asilo ir kulan\xc4\x97s hibridai). Nagaro antspaudai buvo kuriami gana savitu, vadinamuoju \xe2\x80\x9eBrako stiliumi\xe2\x80\x9c. Jiems b\xc5\xabdingos mink\xc5\xa1tos linijos ir nusmailintos gal\xc5\xabn\xc4\x97s._NEWLINE_Eblos archyvai suteikia nema\xc5\xbeai \xc5\xbeini\xc5\xb3 apie Nagaro karalyst\xc4\x99. Kadangi visi valdovai minimi tik titulu en, ne\xc5\xbeinomi j\xc5\xb3 vardai. Vienintelis \xc5\xbeinomas Nagaro karaliaus vardas yra Mara-Ilis (XXIV a. pr. m. e. pabaiga). Nagaro karalyst\xc4\x97 buvo tokia pat svarbi, kaip jos kaimyn\xc4\x97s Maris ir Ebla. \xc5\xa0ios valstyb\xc4\x97s tarpusavyje kariavo, prekiavo, tur\xc4\x97jo dinastines vedybas. \xc4\xaera\xc5\xa1uose yra minima XXIV a. pr. m. e. Eblos, Nagaro ir Ki\xc5\xa1o s\xc4\x85junga prie\xc5\xa1 Mario karalyst\xc4\x99. S\xc4\x85junginink\xc5\xb3 kariuomen\xc4\x97, vedama Ibbi-Sipi\xc5\xa1o, sutriu\xc5\xa1kino Mar\xc4\xaf prie Terkos.\n_START_SECTION_\nAkado laikotarpis\n_START_PARAGRAPH_\nTa\xc4\x8diau XXIII a.pr. m. e. Mario arba Sargono paj\xc4\x97gos sugriov\xc4\x97 Ebl\xc4\x85 ir Nagar\xc4\x85. Miest\xc4\x85 u\xc5\xbevald\xc4\x97 Akado imperija, kuri j\xc4\xaf atstat\xc4\x97 ir pavert\xc4\x97 provincijos centru. Tiesa, Akado kontrol\xc4\x97 regione buvo nestipri ir neilgalaik\xc4\x97. Tuo pasinaudojo hurit\xc5\xb3 kilm\xc4\x97s gyventojai i\xc5\xa1 Urke\xc5\xa1o miesto. Urke\xc5\xa1o karalius Atal-\xc5\xa0enas minimas valdantis Nagar\xc4\x85. Huritai dav\xc4\x97 miestui nauj\xc4\x85 vard\xc4\x85\xc2\xa0\xe2\x80\x93 Navaras (Nawar), o karaliai titulavosi Urke\xc5\xa1o ir Navaro karaliais._NEWLINE_Kitas akad\xc5\xb3 valdovas, Naramsinas, dar kart\xc4\x85 sugr\xc4\x85\xc5\xbeino Nagar\xc4\x85 \xc4\xaf imperijos sud\xc4\x97t\xc4\xaf ir laik\xc4\x97 j\xc4\xaf iki ~2193\xc2\xa0m. pr. m. e. \xc5\xa0iuo laikotarpiu buvo pastatyti vadinamieji \xe2\x80\x9eNaramsino r\xc5\xabmai\xe2\x80\x9c. V\xc4\x97liau miest\xc4\x85 siaub\xc4\x97 lulubiai, o galiausiai gutijai.\n_START_SECTION_\nPoakadi\xc5\xa1kasis laikotarpis\n_START_PARAGRAPH_\nNagaras v\xc4\x97l atsigavo XXI\xe2\x80\x93XVI a. pr. m. e., kuomet jame \xc4\xafsitvirtino nepriklausoma huriti\xc5\xa1kos kilm\xc4\x97s valdov\xc5\xb3 dinastija. Vienintelis \xc5\xbeinomas jos atstovas yra Tarpus-Atili. Tiesa, miestas niekada neatgavo ankstesnio dyd\xc5\xbeio ir \xc5\xa1lov\xc4\x97s. Jis tapo palyginus nedideliu Artim\xc5\xb3j\xc5\xb3 Ryt\xc5\xb3 miesteliu, vietin\xc4\x97s reik\xc5\xa1m\xc4\x97s karalyste. XIX a. pr. m. e. \xc4\x8dia vald\xc4\x97 Tre\xc4\x8dioji Mario dinastija, o XVIII a. Navar\xc4\x85 u\xc5\xbe\xc4\x97m\xc4\x97 Kahatas. Galiausiai XVI a. pr. m. e. Nagaras tapo Mitanijos miestu ir grei\xc4\x8diausiai provincijos sostine. I\xc5\xa1 \xc5\xa1io laikotarpio archeolog\xc5\xb3 atkasti r\xc5\xabmai._NEWLINE_Nagaras galutinai sugriautas tarp 1300 ir 1275\xc2\xa0m. pr. m. e. Asirijos karali\xc5\xb3. Manoma, kad miesto vietoje su pertraukomis liko gyventi nedidel\xc4\x97 dalis gyventoj\xc5\xb3. Gyvenviet\xc4\x97 i\xc5\xa1 istorini\xc5\xb3 \xc4\xafra\xc5\xa1\xc5\xb3 galutinai i\xc5\xa1nyko tik XI a.\n_START_SECTION_\nArcheologija\n_START_PARAGRAPH_\nMiest\xc4\x85 1937\xc2\xa0m. prad\xc4\x97jo kasin\xc4\x97ti brit\xc5\xb3 archeologas Max Mallowan, kuris \xc4\x8dia aptiko \xe2\x80\x9eAki\xc5\xb3 \xc5\xa1ventykl\xc4\x85\xe2\x80\x9c ir labai gerai i\xc5\xa1silaikiusi\xc4\x85 skulpt\xc5\xabr\xc4\x85, vadinam\xc4\x85 Tel Brako galva. Ji saugoma Brit\xc5\xb3 muziejuje._NEWLINE_V\xc4\x97liau kasin\xc4\x97jimai reguliariai vykdyti tarp 1979 ir 2011\xc2\xa0m. \xc4\x8cia daugiausia prisid\xc4\x97jo Londono universiteto archeologai David ir Joan Oates. Dauguma i\xc5\xa1kast\xc5\xb3 artefakt\xc5\xb3 saugomi Deir ez-Zoro muziejuje._NEWLINE_2011\xc2\xa0m. kasin\xc4\x97jimai nutr\xc5\xabko d\xc4\x97l Sirijos pilietinio karo. Archeologin\xc4\x97 vieta \xc4\x97jo i\xc5\xa1 rank\xc5\xb3 \xc4\xaf rankas tarp skirting\xc5\xb3 grupuo\xc4\x8di\xc5\xb3. Archeolog\xc5\xb3 stovykla joje buvusiais keramikos dirbiniais buvo apipl\xc4\x97\xc5\xa1ta.'